Folketing
2009-01-29

Nu har vi set, hvordan Folketinget det sidste halve år har postet milliarder af kroner ud til banditter i habitter. Der blev givet 20 mia. kr. til Roskilde Bank, et garantibeløb på 3.000 mia. kr. til bankerne generelt, og her senest 100 mia. kr. igen, og man er allerede i gang med at forberede de næste mange milliarder kroner, der skal gives ud til spekulanter. Men der er, hører vi fra Venstres ordfører, ikke én krone til de mange mennesker, der nu bliver kastet ud i arbejdsløshed, og det er der heller ikke til de mange mennesker, der må gå fra hus og hjem. Har Venstre bare et eneste konkret forslag til, hvad man skal gøre for at hjælpe de mennesker? Vi har fremsat et forslag, der konkret vil sikre, at de mennesker ikke ender i fattigdom. Hvad vil Venstre gøre for, at vi nu ikke får en udbredt stor fattigdom?